Die 16-jarige rugbyspeler Koben Hofmeyr is eindelik by die huis nadat hy 'n ernstige nekbesering tydens 'n wedstryd opgedoen het. Foto: Facebook.
“Hy vorder goed by die skool en die kinders dra hom op hul hande. Ons is baie dankbaar vir elke dag se vordering.”
Hy het tydens sy verblyf in die rehabilitasiesentrum baie goeie vordering getoon en kon in Augustus ’n naweek tuis deurbring.
Dit is nou Koben se tweede week by die huis en volgens Trompie gaan dit baie goed met hom. “Ons bure het vir hom ’n loopraam geskenk en hy het daarmee begin loop. Ja, sy boudspiere is verantwoordelik vir die loopproses en al is dit nog nie vir hom moontlik om die spiere te gebruik nie, gebruik hy sy heupe om sy bene vorentoe te beur.”
“Die medici wil nie veel sê oor of hy weer sal kan loop of nie, maar ons glo vas hy sal. Toe hy die besering opdoen, is daar vir ons gesê om die ergste te verwag, maar God se genade is baie groot.”
Trompie glo dit is sy seun se positiewe houding wat hom sterk maak. “Al gaan hy nou deur hel, glo hy vas sy eindbestemming is om weer te kan loop. Hy sien die prentjie agter die berg en ons kan die wonderwerk, wat God in sy lewe gedoen het, elke dag sien.”